गरीब, पर जादुई दिमाग वाले हुनरमंद बच्चों को सपोर्ट चाहिए
बारामती, महाराष्ट्र के गवर्नमेंट मेडिकल कॉलेज (जीएमसी) में पढ़ने वाले विपुल गुप्ता, राजस्थान, गंगानगर में जीएमसी से मेडिसिन पढ़ रही पलक प्रजापत, झालावार में जीएमसी से एमबीबीएस करने के बाद अंजेश रसनागिया डॉक्टर हैं N. Raghuraman's column - Poor, but talented children with magical minds need support
बारामती, महाराष्ट्र के गवर्नमेंट मेडिकल कॉलेज (जीएमसी) में पढ़ने वाले विपुल गुप्ता, राजस्थान, गंगानगर में जीएमसी से मेडिसिन पढ़ रही पलक प्रजापत, झालावार में जीएमसी से एमबीबीएस करने के बाद अंजेश रसनागिया डॉक्टर हैं, किशन गुप्ता आईआईटी दिल्ली में हैं, सीए में ऑल इंडिया 25वीं रैंक पाने के बाद निहारिका जैन को हाल ही में कैडबरी में 21 लाख रु. सालाना का पैकेज मिला है और जेईई की कोचिंग कर रहे तेजस...ये सभी कभी-कभी खुद को चिकोटी काटते हैं कि कहीं वे सपना तो नहीं देख रहे। 
वो इसलिए क्योंकि पढ़ाई में बेस्ट होने पर भी परिवार पढ़ाई का खर्च नहीं उठा सकता था। विपुल के पिता राजस्थान के टोंक में छोटी जूते की दुकान में काम से 8 हजार रु. कमाते हैं। पलक के पिता सर्दी में मूंगफली-गर्मी में आइसक्रीम बेचते हैं। छह लड़कियां और एक लड़के के परिवार में उनके लिए घर पालना, ऊपर से बेटी की एमबीबीएस की फीस भरना कल्पना से परे था।
अंजेश के पिता राजस्थान के जोबनर में जूते बनाते हैं। वह बेटी को डॉक्टर बनाने के बारे में कैसे सोच पाए? किशन के पिता उप्र के दूर-दराज में निजी बस कंपनी में कंडक्टर हैं, जबकि मां घर में किराने की दुकान चलाती हैं, उनकी कमाई 15 हजार रु. से कम है। निहारिका के पिता असम में पुराने जमाने के मुनीम थे और खराब सेहत के कारण जयपुर आ गए और कमाई नहीं रही। इसी तरह तेजस के माता-पिता कर्नाटक में खेतीहर मजदूर हैं और जेईई प्रवेश परीक्षा के लिए निजी कोचिंग का सपना नहीं देख सकते थे। 
जब मैंने उनकी कहानियां सुनी, तो दशकों पुराना किस्सा याद आ गया। कार्डियक सर्जन व सस्ती स्वास्थ्य सेवा वाले नारायण हेल्थ के संस्थापक डॉ. देवी शेट्टी ने इंडियन एक्सप्रेस से बात करते हुए कहा था (तब मैं वहां काम करता था), ‘हमने चिकित्सा शिक्षा को अभिजात्य बना दिया है, ये गरीबों की पहुंच से बाहर है, इसके परिणाम होंगे।’
गरीब बच्चे डॉक्टर बनने का ख्वाब नहीं देख पा रहे। जबकि दुनिया में शानदार डॉक्टर्स वंचित पृष्ठभूमि से हैं। इन बच्चों में कर गुजरने की इच्छाशक्ति है और वे इसके लिए 24 घंटे काम करने तैयार हैं। जब अमीरों के बच्चे डॉक्टर बनते हैं, वे रेडियोलॉजी, डर्मेटोलॉजी और एेसी विशेषज्ञता चुनते हैं, जहां शाम को 5 बजे घर जा सकें। 
आज विपुल, पलक, अंजेश, किशन, निहारिका, तेजस को जिंदगी में जो मिला है, उसके लिए वे किसी को धन्यवाद कहेंगे तो वो है जयपुर का एनजीओ ‘शेपिंग फ्यूचर्स’। अलग विचार के साथ काम कर रहे इस एनजीओ का एक भी बैंक खाता नहीं, पर कई की मदद कर चुका है। 
ताज्जुब हो रहा कैसे? इसकी शुरुआत साल 2022 में सीए अनिल खंडेलवाल व राजस्थान के व्यवसायी आलोक कोटहवाला ने की थी। उन्होंने जरूरतमंद-होनहार बच्चों की पहचान की, जिनके पास पढ़ाई के पैसे नहीं थे। इसके बाद ‘शेपिंग फ्यूचर्स’ ने छंटनी के बाद दानदाताओं से संपर्क किया, जो संस्था के सदस्य हैं। वे सीधा शैक्षणिक संस्थाओं को भुगतान करते हैं।
फिलहाल उनके 180 सदस्य हैं, जो विभिन्न औद्योगिक क्षेत्रों में हैं, इनमें सीएमडी, सीए, डॉक्टर्स, इंडस्ट्रियलिस्ट व बड़ी कंपनियों के शीर्ष के लोग हैं। उन्होंने इस कैटेगरी में 125 लोगों की फंडिंग की है और जारी करने के लिए 4.30 करोड़ रु. राशि तैयार है। संस्था से मदद पाने वाले बच्चों से वादा लिया जाता है कि वे जिंदगी में दो और बच्चों की मदद करके ‘इंसानियत की शृंखला’ आगे बढ़ाएंगे। 
फंडा यह है कि देश में लाखों गरीब बच्चे प्रतिभाशाली हैं, पर पैसे के अभाव में उनकी प्रतिभा पर ध्यान नहीं जाता। देश आगे बढ़ाने के लिए ‘शेपिंग फ्यूचर्स’ की तरह हमें भी इनकी मदद करने की जरूरत है। 